VEGA præsenterer

**Machinedrum inviterer ind i elektronisk fremtidsunivers i VEGA**

*Lørdag den 9. august åbner den elektroniske producer Machinedrum døren ind til det konceptuelle univers på hans meget roste album* Vapor City *i Lille VEGA.*

**Halvdelen af Sepalcure**

Den amerikanske producer Travis Stewart, som gemmer sig bag kunstner-aliaset Machinedrum, har produceret og komponeret siden 1999 i forskellige konstellationer. Han har bl.a. været den ene halvdel af Sepalcure samt arbejdet sammen med JETS, Dream Continuum og Janelle Monae. Når han og hans maskinpark indtager lille VEGA, er det dog solo.

Gennem sin imponerende karriere har Stewart bevæget sig vidt omkring i det elektroniske univers for altid at udvikle sig. Alt fra bass, juke, jungle og drum&bass har været mellem fingrene på produceren.

**3 Boiler Room-shows**

Sidste år udgav han konceptalbummet *Vapor City* på det ikoniske undergrunds selskab Ninja Tune. Albummet fik overstrømmende gode anmeldelser og sikrede Machinedrum tre Boiler Room liveshows i henholdsvis New York, Berlin og London. Se en video fra hans show i New York [HER](http://www.youtube.com/watch?v=pyk6nSwVfNY).

**Bliv borger i Vapor City**   
Stewart opbyggede et konceptuelt univers omkring *Vapor City*, som er hans bud på en imaginær fremtidsby. Via hans [hjemmeside](http://machinedrum.net/) kan man blive borger i byen og få adgang til eksklusivt indhold samt besked, når produceren afslører soundtracket til nye kvarterer i *Vapor City*. For udover de ti sange på albummet, har Steward indspillet over 80 sange til metropolen.

**Pitchfork-darling**

Det omfattende projekt blev rost af flere af Machinedrums dj-kollegaer og det amerikanske musikmagasin Pitchfork gav albummet 7.8 ud af 10 samt følgende ord med på vejen.

”*And opening “*[*Center Your Love*](http://www.youtube.com/watch?v=0M0Fo53uM8E)*” with a gradual un-muffling of its airy dream-pop vocal driven riff is a slow focus into euphoria; its deep, spare set of piano/guitar chords are a vivid setup for the best Boards of Canada loop Boards of Canada never made*.”

**Fakta om koncerten**   
Machinedrum (US)   
Lørdag den 9. august kl. 21.00   
Lille VEGA, Enghavevej 40, 1674 Kbh. V  
200 kr. + gebyr   
Billetsalg starter senere i dag via VEGAs hjemmeside og Billetnet.